Agter die skerms van ons Stilbaai-nisfees
ELNA VAN DER MERWE vertel hoe Vrye Weekblad se eerste boekefees al ons verwagtings oortref het – van die gepakte saal, die (onverwagse reguit) sinvolle gesprekke tot die feestelikheid en samesyn in die groot tent met pannekoek en koffie. ANNELIESE BURGESS het die foto's geneem.
Elna van der Merwe en Anneliese Burgess
Vrydag: "Hier gaan nie 150 mense kom nie." Ek en Dan Badenhorst staan die Vrydagaand agter in die saal en kyk hoe die gehoor begin instap vir die eerste gesprek van Vrye Weekblad se boekefees op Stilbaai. Hy sal weet, want hy en Linda woon al lank hier langs die see terwyl ek 'n vars inkomeling is.
Teen die tyd dat Anneliese Burgess, Max du Preez, Anastasia de Vries en Piet Croucamp hulle plek op die verhoog ingeneem het, is die saal so vol dat ons net-net nie die Covid-voorskrifte dop nie.
Hul gespreksonderwerp is wyd: Die stand van sake in die land. Skaars 20 minute die gesprek in gaan die eerste hand op van iemand wat 'n spreekbeurt wil hê. Dit word 'n patroon: Die paneel praat; iemand praat van die vloer af. Agterna het sommige gehoorlede gesê hulle het nie hiervan gehou nie, maar volgens my en van my maters het hierdie gedagte-uitruilery 'n goeie energie aan die byeenkoms verleen...